Na Županijskom sudu u Zagrebu danas je nastavljeno suđenje Milanu Bandiću i suradnicima u aferi Agram vezano za točku optužnice koja se odnosi na nezakonite putne naloge. Svjedočila je zaposlenica Kulturnog centra Travno Dijana Muhović, koja je govorila o svojim putovanjima u Berlin i Tuzlu. Iako je obrana tražila da Muhović, svjedokinja čija su dva putovanja o putovanja obuhvaćena optužnicom u aferi Agram, bude ispitana bez prisustva javnosti, sudsko vijeće to je odbilo.

Nije prihvaćena tvrdnja obrane da će svjedokinja govoriti o detaljima iz privatnog života o kojima javnost ne bi trebala znati. Ime ove svjedokinje iskočilo je nakon što je USKOK primijetio da je u njezinom izvješću s putovanja stajalo da je išla na sprovod majci, a ta žena još je živa.

Tvrdi da su je poslali na oba putovanja

Dijana Muhović danas je izjavila da je na službeni put u Tuzlu išla kako bi se upoznala s projektima koje je taj grad trebao raditi u suradnji s gradom Zagrebom. Na drugo sumnjivo putovanje, u Berlin, išla je također po nalogu nadređenih, kako bi se upoznala s funkcioniranjem Oktoberfesta, manifestacije kakvu Zagreb u to vrijeme, 2013. godine, nije imao. “Dok sam bila u Tuzli dogodila se strašna stvar. Moj rođak ubio je svoju majku, moju tetu, pa sam ostala tamo ukupno šest dana zbog sprovoda”, rekla je Muhović.

Na put u Berlin također su ju službeno poslali. Kaže da je o svemu usmeno obavijestila gradonačelnika kad se vratila. Odgovarajući na pitanja potvrdila je da je putovala službenim gradskim autom, a vozila je sama, i to preko Slovenije. No, tada je USKOK sudskom vijeću dao dokument MUP-a iz kojeg proizlazi da je vozilo kojim je prema putnom nalogu u Berlin putovala Dijana Muhović, 4. listopada 2013. prešlo granicu s BiH na prijelazu Orašje. Dva dana kasnije na tom istom prijelazu ušlo je u zemlju.

Šefovi nisu znali da putuje službeno

USKOK je još primijetio da su ranije ispitani svjedoci, među kojima su i šefovi Dijane Muhović, kazali kako nemaju saznanja da je na putovanja u Tuzlu i Berlin išla službeno. O ovom dokazu USKOK-a obrana će se naknadno očitovati.

U međuvremenu je odlučeno da će se s ovim postupkom spojiti optužnica protiv Bandića, Petra Pripuza, Slobodana Ljubičića i suokrivljenih za malverzacije sa zbrinjavanjem otpada. No, kako je Ljubičić teško bolestan, USKOK je predložio da se proces u odnosu na njega razdvoji. Ljubičićeva obrana tome se usprotivila, jer želi da on sudjeluje u suđenju. Konačna odluka bit će donijeta nakon još jednog vještačenja raspravne sposobnosti Slobodana Ljubičića.